**Informatīvais ziņojums**

**„Par papildu valsts budžeta saistību uzņemšanos Eiropas Savienības Grantu shēmas „Sākuma kapitāla instruments” (Seed Money Facility) ietvaros”**

**1. Projekta sasaiste ar politikas dokumentiem un tiesību aktiem**

Saskaņā ar Padomes 2006. gada 11. jūlija Regulas (EK) Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999 (turpmāk – regula Nr. 1083/2006), 3. panta otrās daļas c) punktu **Eiropas teritoriālās sadarbības mērķis ir stiprināt pārrobežu sadarbību ar kopēju vietēju un reģionālu ierosmju palīdzību, stiprināt starpvalstu sadarbību ar tādu darbību palīdzību, kas veicina integrētu teritoriālu attīstību saistībā ar Kopienas prioritātēm, un stiprināt starpreģionu sadarbību un pieredzes apmaiņu atbilstīgajā teritoriālajā līmenī.** Viens no šādiem teritoriālajiem līmeņiem ir Baltijas jūras reģions (turpmāk – BJR).

Saskaņā ar Eiropas Parlamenta un Padomes 2013. gada 17. decembra Regulas (ES) Nr. 1301/2013 par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006 (turpmāk – regula Nr. 1301/2013) 2. pantu, kā arī 7. pantu tiek veicināta Eiropas Savienības (turpmāk – ES) reģionu attīstības līmeņa galveno atšķirību izlīdzināšana, uzmanību pievēršot arī ilgtspējīgas pilsētvides attīstībai.

**Komisijas 2006. gada 8. decembra Regula (EK) Nr. 1828/2006, kas paredz noteikumus par to, kā īstenot Padomes Regulu (EK) Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu, un Eiropas Parlamenta un Padomes Regulu (EK) Nr. 1080/2006 par Eiropas Reģionālās attīstības fondu (turpmāk – regula Nr. 1828/2006) paredz noteikumus Regulas (EK) Nr. 1083/2006 un Regulas (EK) Nr. 1080/2006 īstenošanai attiecībā uz informāciju un publicitāti, informāciju par fondu izmantošanu, vadības un kontroles sistēmām, neatbilstībām, personas datiem, finanšu korekciju attiecībā uz papildināmības neievērošanu, datu elektronisku apmaiņu, finansēšanas vadības instrumentiem un darbības programmu atbilstību Eiropas teritoriālās sadarbības mērķim, kas minēts Regulas (EK) Nr. 1083/2006 3. panta 2 punkta c) apakšpunktā.**

Padomes 2006. gada 13. decembra Regula (EK, EURATOM) Nr. 1995/2006, ar kuru groza Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (turpmāk – regula Nr. 1995/2006) reglamentē noteikumus par ES vispārējā budžeta sagatavošanu un izpildi, kā arī par pārskatu sagatavošanu un revīziju.

Eiropas Komisijas Viedās specializācijas stratēģija ir stratēģiska pieeja ekonomiskajai attīstībai, kas paredz atbalstu pētniecībai un inovācijām. Viedās specializācijas stratēģija paredz vīzijas izstrādi, konkurētspējas priekšrocību atrašanu, stratēģisku prioritāšu izvēli un tādas politikas izvēli, kas maksimāli atraisa reģiona uz zināšanām balstīto attīstības potenciālu. Eiropas struktūrfondi pētniecības un inovāciju jomā līdz 2020. gadam Latvijā tiks investēti saskaņā ar Viedās specializācijas stratēģiju.

Atbilstoši likuma „Par nodokļiem un nodevām” 7. panta ceturtajai daļai un 18.1 panta trešajai daļai un Ministru kabineta 2013. gada 5. novembra noteikumiem Nr. 1245 „Kārtība, kādā tiek veikta informācijas apmaiņa nodokļu jomā starp Latvijas un citu Eiropas Savienības dalībvalstu kompetentajām iestādēm un ārvalstu kompetentajām iestādēm, ar kurām ir noslēgti Latvijas Republikas Saeimas apstiprināti starptautiskie līgumi” dalībvalsts kompetentās iestādes veic informācijas apmaiņu, saņemot un sniedzot citu dalībvalstu kompetentajām iestādēm paredzami svarīgu vai svarīgu informāciju ES tiesību aktos vai starptautiskajos līgumos minēto prasību izpildei, kā arī tādu informāciju, kas nepieciešama iekšzemes normatīvajos aktos un starptautiskajos līgumos minēto prasību izpildei.

Saskaņā ar Reģionālās attīstības likuma 16.1 pantu plānošanās reģionu kompetencē ietilpst reģionaattīstības plānošana, koordinācija, pašvaldību un citu valsts pārvaldes iestāžu sadarbība un projektu izstrāde un īstenošana reģionālās attīstības atbalsta pasākumu ietvaros.

Saskaņā ar 2006. gada 16. novembra ES Parlamenta rezolūciju 2007. gada 14. decembrī Eiropadome aicināja Eiropas Komisiju izstrādāt Stratēģiju Baltijas jūras reģionam (turpmāk – Baltijas jūras reģiona stratēģija). 2009. gada 10. jūnijā Eiropas Komisija pieņēma paziņojumu par Baltijas jūras reģiona stratēģiju ar rīcības plānu tās īstenošanai. 2009. gada 26. oktobrī Eiropadomē ES valstu un valdību vadītāji pieņēma Baltijas jūras reģiona stratēģiju un aicināja ieinteresētos partnerus iesaistīties tās īstenošanā.

Baltijas jūras reģiona stratēģija ir pirmā ES iekšējā stratēģija Eiropas makroreģionam, kuras pamatā ir inovatīva un integrēta ilgtermiņa pieeja ES politiku īstenošanai BJR. Tai ir izvirzīti četri galvenie uzdevumi:

* veicināt vides ilgtspēju reģionā;
* kāpināt BJR ekonomisko izaugsmi un labklājību;
* sekmēt BJR pieejamību un pievilcību;
* vairot BJR drošību.

2012. gada pirmajā pusgadā Baltijas jūras reģiona stratēģijas efektīvākai īstenošanai tika definēti trīs galvenie stratēģiskie mērķi:

* glābt jūru;
* apvienot reģionu;
* celt labklājību.

Baltijas jūras reģiona stratēģija paver iespēju labāk koordinēt un izmantot BJR pieejamo ES finansējumu, kā arī reģionālo, nacionālo un starptautisko finanšu institūciju atbalstu kopīgu sadarbības projektu īstenošanai.

BJR 2007.-2013. gadā saņēma nozīmīgu atbalstu dažādu ES programmu un finansējuma instrumentu ietvaros un papildus finansējums Baltijas jūras reģiona stratēģijai 2007.-2013. gadā nav paredzēts.

Lai nodrošinātu Baltijas jūras reģiona stratēģijā izvirzīto mērķu sasniegšanu un veicinātu nozīmīgu projektu ar stratēģisko ietekmi sagatavošanu, ES BJR dalībvalstis un Eiropas Komisija izveidoja jaunu finanšu atbalsta instrumentu – ES Grantu shēmu „Sākuma kapitāla instruments” (Seed Money Facility, turpmāk – Sākuma kapitāla instruments), 2013.‑2014. gadā tam novirzot daļu (1,3 no 2,5 milj. *euro*) no Eiropas Parlamenta Baltijas jūras reģiona stratēģijai ikgadēji piešķirtā tehniskās palīdzības finansējuma.

Sākuma kapitāla instrumenta finansējumu var izmantot projektu pieteikumu sagatavošanas un partnerību veidošanas atbalstam vienā no Baltijas jūras reģiona stratēģijas rīcības plāna prioritārajām jomām.

**2. Latvijas regulējums papildu valsts budžeta saistību uzņemšanai**

Kārtību, kādā budžeta iestādes var uzņemties papildu valsts budžeta ilgtermiņa saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, nosaka nacionālais regulējums.

Ministru kabineta 2010. gada 18. maija noteikumu Nr. 464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” 15. punkts nosaka, ka valsts budžeta līdzekļu pieprasījumu citu ES politiku instrumentu un pārējās ārvalstu finanšu palīdzības finansēta projekta, kā arī klimata pārmaiņu finanšu instrumenta projekta īstenošanai ministrija sagatavo un iesniedz Finanšu ministrijā (turpmāk – FM), ievērojot memoranda (līguma) nosacījumus.

Saskaņā ar likuma „Par budžetu un finanšu vadību” 24. panta trešo daļu budžeta iestādes var uzņemties papildu valsts budžeta ilgtermiņa saistības vienīgi ES politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu, lai tiktu pieņemts Ministru kabineta lēmums par iespēju uzņemties papildu valsts budžeta ilgtermiņa saistības ES politikas instrumentu projektu īstenošanai.

**3. Informācija par Sākuma kapitāla** **instrumenta** **finansējuma saņemšanas nosacījumiem**

Finansējums projektiem ir piešķirts saskaņā ar *Seed Money* komitejas 2014. gada 22. janvāra lēmumu, kas paredz Sākuma kapitāla instrumenta finansējuma piešķiršanu vadošajam partnerim projektu ieviešanai.

*Seed Money* komiteju veido BJR programmas 2007-2013 Uzraudzības komitejas locekļi un Baltijas jūras reģiona stratēģijas prioritāro jomu koordinatori/horizontālo pasākumu vadītāji.

Sākuma kapitāla instrumenta finansējuma mērķis ir veicināt projektu ideju pārvēršanu pabeigtos projektu pieteikumos, kas ir gatavi iesniegšanai atklātajos konkursos uz finanšu instrumentu finansējuma saņemšanu. Paredzams, ka, sākot ar 2014. gadu, šāds finansējums būs iestrādāts BJR programmā.

Sākuma kapitāla instrumenta finansējuma saņemšanas nosacījumi:

1. projektā finansiāli iesaistītiem jābūt vismaz trim partneriem no trim dažādām BJR valstīm (Dānija, Igaunija, Somija, Vācija, Latvija, Lietuva, Polija un Zviedrija, kā arī Norvēģija, Baltkrievija un Krievijas ziemeļrietumi);
2. projektam pieejamais finansējums ir no 30 000 līdz 50 000 *euro*;
3. no Sākuma kapitāla instrumenta tiek līdzfinansēti līdz 85% no projekta kopējā budžeta;
4. Sākuma kapitāla instrumenta finansējums projektam tiek piešķirts laika periodam līdz vienam gadam.

Līdzekļu pārvaldību uzņemas Šlēsvigas-Holšteinas Investīciju banka.

**4. Informācija par projektiem, kas atbalstīti finansēšanai ar *Seed Money* komitejas 2014. gada 22. janvāra lēmumu:**

* 1. **Projekts Nr.51 „Zemu emisiju politikas veidošana un ieviešana”** *(Low carbon policy designing and implementing (BALLOON (BalticLowCarbon))*.

Projekta vadošais partneris ir VARAM. Projektā iesaistītie partneri ir nevalstiskā organizācija Demos Helsinki (Somija) un Vytautas Magnus Universitātes Vides zinātnes departaments (Lietuva).

Projekta mērķis ir veicināt zemu emisiju ekonomiku attīstību BJR ar sadarbības dibināšanas, kapacitātes stiprināšanas un labās pieredzes apmaiņu iesaistīto interešu grupu starpā. Projekta aktivitātes galvenokārt ir vērstas uz to, lai sniegtu nepieciešamo atbalstu un dibinātu sadarbību projekta pieteikuma izstrādei ES Pārrobežu finansējuma sadarbības programmām 2014.-2020. plānošanas periodā.

Projekta aktivitātes ir:

1. esošās situācijas izvērtēšana zemu emisiju politikas veidošanā un ieviešanā BJR valstīs;
2. potenciālo projekta partneru interešu apzināšana un sadarbības īstenošana BJR valstīs;
3. semināra organizēšana ar potenciālo partneru iesaisti, lai dalītos ar idejām, pieredzi zemu emisiju politiku ieviešanas jomā un plānotu projekta pieteikuma izstrādi;
4. projekta pieteikuma izveide ES Pārrobežu finansējuma programmām, ietverot detalizētu darba plāna izstrādi, iespējamās partnerības raksturojumu, kā arī detalizētu projekta budžeta izstrādi.

Projekta būtisko lomu apliecina ES desmit gadu izaugsmes stratēģijas „Eiropa 2020”, Baltijas jūras reģiona stratēģijas un ES Vides Programmu izvirzītie mērķi, kas saistās ar zemu emisiju ekonomiku attīstību līdz 2020. gadam.

Saskaņā ar Eiropas Komisijas 2011. gada 8. marta paziņojumu „Ceļvedis virzībai uz konkurētspējīgu ekonomiku ar zemu oglekļa dioksīda emisiju līmeni 2050. gadā” katrai ES dalībvalstij ir jāizstrādā nacionālās stratēģijas zema oglekļa ekonomiku attīstībai. BJR ir valstis, kuras šajā jomā ir soli priekšā citām (Dānija, Vācija, Zviedrija) un valstis, kuras tikai plāno veidot šādas stratēģijas. Galvenā projekta pieeja ietver dažādu interešu grupu iesaisti (nevalstiskās organizācijas, nacionālās un vietējās pārvaldes institūcijas, kā arī uzņēmējus un zinātnes institūcijas) no visām BJR valstīm, kurās ir atšķirīgs zemu emisiju politiku ieviešanas progress, tā par būtisku uzdevumu izvirzot pieredzes apmaiņas aktivitātes. Ir plānots, ka ar praktisku pilotprojektu īstenošanu saistītās aktivitātes galvenokārt tiks ieviestas Baltijas valstīs (Latvija, Lietuva, Igaunija, kā arī Polija), kurās trūkst labas prakses piemēru  klimata pārmaiņu samazināšanas politiku ieviešanas jomā. Vairākas projekta aktivitātes būs vērstas pētījumu un metodoloģijas instrumentu attīstībai, lai aizpildītu esošo zināšanu trūkumu, kas saistās ar politikas instrumentu pielietojumu ne – emisiju tirdzniecības sektora iesaistei klimata pārmaiņu samazināšanas politikā, atsitiena efekta mazināšanu u.c.

Sasniedzamie rezultāti:

1. esošās situācijas izvērtējums par zemu emisiju politikas veidošanas un ieviešanas progresu visās BJR valstīs;
2. potenciālo projekta partneru apzināšana un to interešu un darbības loka izvērtēšana BJR valstīs, partnerības dibināšana projekta pieteikuma melnraksta izstrādei;
3. ieviešanas plāna izveide ar turpmākām aktivitātēm kooperācijas un sadarbības aktivitāšu īstenošanai.

Projekta īstenošana paredzēta no 2014. gada 23. janvāra līdz 2015. gada 22. janvārim.

Projekta kopējais finansējums ir 31 200,00 *euro*, tajā skaitā Sākuma kapitāla instrumenta finansējums 26 520,00 *euro* apmērā un partneru līdzfinansējums 4 680,00 *euro* apmērā.

VARAM kā vadošā projekta partnera daļa projektā ir 14 500,00 *euro*, tajā skaitā Sākuma kapitāla instrumenta finansējums 12 325,00 *euro* apmērā un valsts budžeta līdzfinansējums 2 175,00 *euro* apmērā.

* 1. **Projekts Nr.30 „Pārrobežu sadarbība nodokļu informācijas apmaiņā Baltijas jūras reģionā”** *(Cross-border cooperation on the electronic exchange of tax information in the Baltic Sea Region (BSR Taxl))*.

Projekta vadošais partneris ir bezpeļņas sabiedriskā organizācija ePārvaldības akadēmija (e-Governance Academy Foundation, Igaunija). Projektā iesaistītie partneri ir Igaunijas Nodokļu un muitas pārvalde (Estonian Tax and Customs Board, Igaunija), Igaunijas informācijas sistēmu pārvalde (Estonian Information System’s Authority, Igaunija), Zviedrijas nodokļu aģentūra (Swedish Tax Agency, Zviedrija), VARAM (Latvija) un Valsts ieņēmumu dienests (turpmāk – VID, Latvija).

Projekta mērķis ir sagatavot projektu ātrai un drošai nodokļu informācijas apmaiņai Baltijas valstu ietvaros starp projektā iesaistītajām valstu nodokļu administrēšanas iestādēm.

Ātra informācijas apmaiņa starp dalībvalstīm ļautu ietaupīt resursus ne tikai attiecībā uz nodokļu iestādēm valstī, bet arī uzņēmējiem, kuri veic saimniecisko darbību ārpus valsts. Kopīga datu apmaiņa par nodokļiem sekmētu iesaistīto pušu ciešāku un efektīvāku sadarbību saistībā ar noziedzīgiem darījumiem nodokļu krāpšanā un izvairīšanās no nodokļu maksāšanas.

Projekta mērķis atbilst ES desmit gadu izaugsmes stratēģijā „Eiropa 2020” un Baltijas jūras reģiona stratēģijā izvirzītajiem mērķiem.

Pēc pilotprojekta ir paredzēts katrai projektā iesaistītajai dalībvalstij sniegt informāciju par gūtajiem rezultātiem, kā arī norādīt uz problēmām un sniegt ieteikumus attiecībā uz nodokļu pārrobežas datu apmaiņu. Paredzēts analizēt projektā iegūto pieredzi drošas datu apmaiņas jomā. Datu drošības analīžu apkopotie rezultāti tiks papildināti ar citu lielu pārrobežas datu apmaiņu gūtiem rezultātiem no tādiem projektiem kā – STORK, PEPPOL SPOCS, epSOS, e-CODEX, kā arī e-SENS.

Pēc pilotprojekta īstenošanas iesaistītājām valstīm ir jāapzinās tiesiskie regulējumi nacionālā līmenī. Uzdevums nosaka to, ka nepieciešama tiesisko regulējošo aktu analīze, lai valsts spētu pēc pilotprojekta veiksmīgi piedalīties sistēmas ieviešanā.

Dalībnieki iegūs pieredzi pārrobežas sadarbībā, kas būs nepieciešama 2014.‑2020. gada struktūrfondu perioda atbalstāmo projektu plānošanā, kā arī Latvijai potenciāli iesaistoties Eiropas liela mēroga pārrobežu sadarbības projektā e-SENS. Papildus būs iespēja apzināt citu valstu pieredzi pārrobežu projektu īstenošanā un apgūt labo praksi.

Aktivitātes saistītas gan ar pakalpojumu direktīvas pilnīgu ieviešanu, gan 2010. gada 7. oktobra Padomes Regulas Nr. 904/2010 par administratīvu sadarbību un krāpšanas apkarošanu pievienotās vērtības nodokļa jomā ieviešanu.

Sasniedzamie rezultāti:

1. esošās situācijas identificēšana pārrobežu datu, īpaši nodokļu jomā, apmaiņā;
2. datu apmaiņas infrastruktūras analīze;
3. dalībvalstu tiesiskās bāzes analīze.

Projekta īstenošana paredzēta no 2014. gada 23. janvāra līdz 2015. gada 22. martam.

Projekta kopējais finansējums ir 49 996,00 *euro*, tajā skaitā Sākuma kapitāla instrumenta finansējums 42 496,60 *euro* apmērā un partneru līdzfinansējums 7 499,40 *euro* apmērā.

VARAM kā projekta partnera daļa projektā ir 5 060,00 *euro*, tajā skaitā Sākuma kapitāla instrumenta finansējums 4 301,00 *euro* apmērā un valsts budžeta līdzfinansējums 759,00 *euro* apmērā.

VID kā projekta partnera daļa projektā ir 5 632,00 *euro*, tajā skaitā Sākuma kapitāla instrumenta finansējums 4 787,20 *euro* apmērā un valsts budžeta līdzfinansējums 844,80 *euro* apmērā.

* 1. **Projekts Nr.50 „Dzīves vide Baltijas pilsētās”** *(Liveable Baltic Cities (LiveBaltic))*.

Projekta vadošais partneris ir Ūsimā reģionālā padome (Uusima Regional Council, Somija). Projektā iesaistītie partneri ir Rīgas plānošanas reģions (turpmāk – RPR, Latvija), Turku Science Park Ltd (Somija) un Cleantech Estonia NPO (Igaunija). Cleantech Estonia NPO ir nevalstiska organizācija, kuras kompetence ir ilgtspējīgas vides jautājumi, kas balstīti ar zaļo un viedo tehnoloģiju ieviešanu, tīras dzīvesvides un videi draudzīgas domāšanas un likumdošanas veicināšanu Igaunijā, kā arī atbalsts tehnoloģiju uzņēmumu, organizāciju, pētniecības un/vai izglītības iestāžu attīstībai un plašākai atpazīstamībai.

Projekta mērķis ir veikt priekšizpēti, sagatavot pamatdatus projektu sagatavošanai ES Teritoriālās sadarbības programmām, Eiropas Reģionālās attīstības fondam vai Eiropas Sociālajam fondam un izstrādāt projekta pieteikumu ilgtspējīgas pilsētvides attīstības un plānošanas projektam, kas ietver sevī viedas (angl. *smart*) pilsētvides plānošanas kritērijus konkurētspējīgu dzīves vides veidošanai RPR pilsētās globalizācijas kontekstā.

Projekta mērķis dzīvesvides kvalitātes paaugstināšanai atbilst ES desmit gadu izaugsmes stratēģijai „Eiropa 2020” un Baltijas jūras reģiona stratēģijai.

Projekts ir vērsts uz jaunu, inovatīvu pieeju ieviešanu pilsētu plānošanas procesā, kas saistītas ar kvalitatīvas dzīves vides veidošanu Baltijas jūras valstu pilsētās, veidojot un ieviešot jaunas pieejas plānošanas procesā, instrumentus, veicinot labas pārvaldības ieviešanu un iedzīvotāju iesaisti. Projektā tiks sagatavota pamatbāze – veikts pētījums par „dzīvīguma” (angl. *liveability*) – attiecībā uz pilsētām vai citām dzīvesvietām, šis termins tiek lietots, lai apzīmētu vietas kvalitāti un piemērotību dzīvošanai, ietverot tādus kritērijus kā drošība, izglītības un veselības aizsardzības pakalpojumu pieejamība un kvalitāte, kā arī dabiskās un pilsētvides kvalitāte, kultūras un atpūtas iespējas, sabiedriskā transporta kvalitāte, starptautiskā sasniedzamība. Tiks veikta kritēriju izmantošana esošajā plānošanas procesā, apzināta ieinteresēto pušu (Rīga un Rīgas reģiona pilsētas) gatavība un iesaiste, veikts partneru tīkla un platformas izveide, apzināta esošā Ziemeļvalstu pieredze, lai sagatavotu divus projektu pieteikumus nākamajām Baltijas jūras un Centrālbaltijas programmām un bāzi citiem pašvaldību projektu pieteikumiem augstas kvalitātes dzīves vides veicināšanai.

Projekts ir saņēmis *Vision and Strategies around the Baltic Sea* (turpmāk – VASAB)  atbalstu par aktuālu un būtisku jautājumu risināšanas iniciatīvu pilsētvides un teritoriālās plānošanas jomā, jo demonstrē jaunu, inovatīvu pieeju un metožu izmantošanu viedas pārvaldības un plānošanas (angl. *smart development*) sistēmas ieviešanā, kas veicinās ne tikai efektīgāku pilsētvides plānošanu, bet arī tiks realizēta reģionālā un vietējā līmeņa, pilsētu un lauku vides integritāte. Projekta mērķis atbilst un ir būtisks, lai īstenotu Baltijas jūras reģiona stratēģijas Horizontālās rīcības vispārējo mērķi „Telpiskā plānošanā”. VASAB paredz uzraudzīt projekta ieviešanas gaitu un rezultātu sasniegšanu.

Projekta ietvaros izstrādātie rezultāti tiks izmantoti arī Norvēģijas finanšu instrumenta projekta „Latvijas plānošanas reģionu un vietējo pašvaldību teritoriālās attīstības plānošanas kapacitātes palielināšana un attīstības plānošanas dokumentu izstrādāšana” ietvaros, izstrādājot RPR attīstības dokumentus – reģiona attīstības teritoriālais fokuss vērsts arī uz Rīgas pilsētas aglomerācijas un reģiona attīstības centru (Tukums, Ogre, Sigulda, Limbaži) konkurētspējas stiprināšanu, meklējot risinājumus kvalitatīvas, drošas un pieejamas dzīves telpas plānošanai. Būtiski ir radīt uz iedzīvotāju interesēm un iespējām orientētu urbāno dzīves vidi, nodrošinot ērtu mobilitāti, publisko pakalpojumu un rekreācijas pieejamību, tajā pašā laikā viedi un ilgtspējīgi organizējot pilsētvides attīstībai nepieciešamos resursus.

Projekta pētījuma izstrādē tiks izmantota partneru (t.i., Somijas reģionu), kā arī citu Ziemeļvalstu galvaspilsētu pieredze, kur viedas pilsētvides plānošanas kritēriji tiek izmantoti labvēlīgas dzīvesvides pilsētās (angl. *liveable cities*) plānošanai, kas redzami parādās starptautiskos „dzīvīguma” (angl. *liveability*) indeksu reitingos un rangu tabulās, kur, piemēram, Helsinki atrodas 3.vietā, Kopenhāgena – 1.vietā un Stokholma – 7.vietā.

RPR un to veidojošo pašvaldību ieguvums, īstenojot Sākuma kapitāla instrumenta finansēto projektu, būs jaunas zināšanas un prasmes „dzīvojamu pilsētu” plānošanā un veidošanā, tai skaitā iedzīvotāju iesaistē politikas dokumentu veidošanā, viedu (angl. *smart*) un inovatīvu risinājumu un instrumentu pielietošana pakalpojuma uzlabošanā, kā arī pētījums par *Liveable Cities* indikatoru pielietošanu ilgtspējīgas pilsētvides plānošanā, reaģējot uz vispārējas globalizācijas tendencēm, kas būs priekšnosacījums jaunu kvalitatīvu projektu izveidei kvalitatīvas dzīvesvides veidošanai un investīciju piesaistei.

Projekta ietvaros tiks īstenotas šādas galvenās aktivitātes:

1. projektā pētāmās jomas situācijas analīze, tai skaitā to papildinošu projektu apskats;
2. galvenā projekta plāna izstrāde;
3. ziņojums par finansējuma iespējām un nākamajiem soļiem pēc  Sākuma kapitāla instrumenta finansētā projekta noslēguma.

Projekta īstenošana paredzēta no 2014. gada 23. janvāra līdz 2015. gada 22. martam.

Projekta kopējais budžets ir 49 860,00 *euro*, tajā skaitā Sākuma kapitāla instrumenta finansējums 42 381,00 *euro* apmērā un partneru līdzfinansējums 7 479,00 *euro* apmērā.

RPR kā projekta partnera daļa projektā ir 25 000,00 *euro*, tajā skaitā Sākuma kapitāla instrumenta finansējums 21 250,00 *euro* apmērā un valsts budžeta līdzfinansējums 3 750,00 *euro* apmērā.

* 1. **Projekts Nr.23 „Dioksīnu piesārņojuma kontrole Baltijas jūras reģionā”** *(Control of dioxin contamination in the Baltic Sea Region (CONDOR))*.

Projekta vadošais partneris ir Industriālo teritoriju ekoloģijas institūts (Institute for Ecology of Industrial Areas, Polija). Projektā iesaistītie partneri ir Latvijas Hidroekoloģijas institūts (turpmāk – LHEI, Latvija), Somijas Vides institūts (Finnish Environment Institute, Somija), Baltijas Vides Forums (Latvija) un Baltijas Vides Forums (Baltic Environmental Forum Estonia, Igaunija).

Projekta mērķis ir veikt priekšizpēti un izstrādāt projekta pieteikumu, lai uzlabotu kontroli pār dioksīnu, furānu un dioksīnveidīgo polihlorēto difenilu (PCB) emisijām BJR. Tiks apskatīti mazāk kontrolētie punktveida un difūzie avoti un attīstīta izpratne par tiem, kā arī veicināta politisko instrumentu un aktivitāšu attīstība. Īpaša uzmanība tiks pievērsta maza izmēra avotiem, lai iegūtu kopējo priekšstatu par avotiem un to radīto ietekmi.

Projekta mērķis atbilst ES desmit gadu izaugsmes stratēģijai „Eiropa 2020” un Baltijas jūras reģiona stratēģijai.

Projekta īstenošana pamatā balstīsies uz jau esošo un pieejamo informāciju. Īstenošanas laikā tiks organizētas sanāksmes, gan partneru, gan ar ekspertiem un atbildīgām organizācijām. Tiks pārskatīti jau īstenotie un šobrīd īstenošanas stadijā esoši projekti. Tiks apskatītas monitoringa aktivitātes un to rezultāti, kā arī tiks apskatītas aktivitātes, kuras ir vērstas uz dioksīnu un furānu emisiju samazinājumu.

Projekta īstenošana ir paredzēta no 2014. gada 23. janvāra līdz 2014. gada 22. decembrim.

Projekta kopējais finansējums ir 49 620,00 *euro*, tajā skaitā Sākuma kapitāla instrumenta finansējums 42 177,00 *euro* apmērā un partneru līdzfinansējums 7 443,00 *euro* apmērā.

LHEI kā projekta partnera daļa projektā ir 5 520,00 *euro*, tajā skaitā Sākuma kapitāla instrumenta finansējums 4 692,00 *euro* apmērā un valsts budžeta līdzfinansējums 828,00 *euro* apmērā.

Baltijas Vides Foruma kā projekta partnera daļa projektā ir 5 520,00 *euro*, tajā skaitā Sākuma kapitāla instrumenta finansējums 4 692,00 *euro* apmērā un Baltijas Vides Foruma pašu līdzekļi 828,00 *euro* apmērā.

* 1. **Projekts Nr.32 „Baltijas izaugsme – liela mēroga gliemeņu audzēšanas attīstība Baltijas jūrā”** *(Baltic Blue Growth – Initiation of large-scale feed-mussel farming in the Baltic sea (Baltic Blue Growth (BBG)))*.

Projekta vadošais partneris ir Kalmāras pašvaldība (Kalmar municipality, Zviedrija). Projekta partneri ir LHEI (Latvija), Kurzemes plānošanas reģions (turpmāk – KPR, Latvija), Somijas Lietišķo zinātņu augstskola „Novia” (NOVIA University of Applied Sciences, Somija), Zviedrijas Karaliskā zinātņu akadēmija (The Royal Swedish Academy of Science, Zviedrija), Zviedrijas Lauksaimniecības universitāte (Swedish University of Agricultural Science, Zviedrija), Borgholmas pašvaldība (Borgholm municipality, Zviedrija), Austrumzviedrijas reģions (East Sweden Region, Zviedrija), Austrumgotlandes apgabala administratīvā padome (County Administrative Board of Östergötland, Zviedrija) un Akvakultūras centrs Ziemeļi (Aquaculture Center North, Zviedrija).

Projekta mērķis ir izstrādāt pieteikumu projektam *Baltic Blue Growth* iesniegšanai INTERREG V programmā, plānotās aktivitātes – projekta pieteikuma izstrāde un divas sadarbības partneru tikšanās.

Projekta rezultātā tiks izstrādāts projekta pieteikums, kurš vērsts uz pašreizējā ES plānošanas periodā notiekošo projektu (*Aquabest, Aquafima, Submariner, BalticEcoMussel*) radītās pieredzes un rezultātu izmantošanu, lai uzsāktu gliemeņu audzēšanu BJR. Kā zināms, gliemeņu audzēšana ir veids, kā mazināt Baltijas jūras piesārņojumu ar barības vielām (mazinot eitrofikācijas problēmas), kā arī attīstīt BJR jaunu saimnieciskās darbības veidu, uzlabojot nodarbinātības iespējas un veicinot jaunu produktu attīstību un nodrošinot pārstrādes iespējas. Ņemot vērā projektā *BalticEcoMussel* apkopoto informāciju un šī projekta laikā veiktās priekšizpētes, Latvijas partneru (KPR un LHEI) interese projektā *Baltic Blue Growth* ir izveidot vairākas gliemeņu audzēšanas pilot-fermas Baltijas jūrā Latvijas teritorijā, ar mērķi pētīt un analizēt dažādus tehnoloģiskus, vides un biznesa aspektus, un rezultātā iegūt praksē pārbaudītus rezultātus un ieteikumus gliemeņu audzēšanai Latvijas teritorijā. Bez tālākiem pētījumiem un izmēģinājumiem šajā jomā gliemeņu audzēšana Latvijā nevarēs attīstīties. KPR ir iesaistīts Latvijā notiekošajos piekrastes un jūras plānošanas procesos (plānošanas dokumentu izstrādē) un, tā kā projekta ietvaros risināmie jautājumi ir reģionāli un nacionāli, KPR šajā projektā nodrošinās dažādu ieinteresēto pušu (zvejnieku, uzņēmēju, ražotāju, pašvaldību, nevalstisko organizāciju, valsts institūciju) iesaisti un koordināciju, lai virzītu ar jūras resursu izmantošanu un uz to balstītu izaugsmi Kurzemes reģionā. LHEI projektā nodrošina nepieciešamās zināšanas par jūras ekoloģiju, ekosistēmas kapacitāti un resursu kvalitāti. Projekta ieviešanas laikā ir plānots apzināt nepieciešamību iesaistīt arī citus partnerus no Latvijas.

Projekts tiks īstenots saskaņā ar KPR ilgtermiņa attīstības prioritāti „Zinātnes, pētniecības un uzņēmējdarbības attīstība reģionā”, kas noteikta KPR Rīcības plānā 2010.‑2014. gadam un paredz veicināt zinātnes, pētniecības un uzņēmējdarbības integrāciju.

Projekta rezultātā tiks sagatavoti dokumenti, kas kalpos gan kā pamats jūras teritoriju rezervēšanai gliemeņu audzēšanai jūras plānošanas procesā, gan kā pamats gliemeņu fermu ietekmes uz vidi novērtēšanai, gan arī informācija uzņēmējiem saimnieciskās darbības uzsākšanai. Sākuma kapitāla instrumenta finansētā projekta ietvaros, konsultējoties ar atbildīgajām valsts institūcijām, tiks identificētas konkrētās teritorijas gliemeņu audzēšanas pilot-fermu izveidei, tiks plānotas nepieciešamās darbības pilot-fermu izveidei, fermu darbības nodrošināšanai, uzraudzībai un nepieciešamo pētījumu veikšanai.

Projekta īstenošana ir paredzēta no 2014. gada 23. janvāra līdz 2015. gada 22. martam.

Projekta kopējais finansējums ir 50 000,00 *euro*, tajā skaitā Sākuma kapitāla instrumenta finansējums 42 500,00 *euro* apmērā un partneru līdzfinansējums 7 500,00 *euro* apmērā.

KPR kā projekta partnera daļa projektā ir 4 353,00 *euro*, tajā skaitā Sākuma kapitāla instrumenta finansējums ir 3 700,05 *euro* apmērā un valsts budžeta līdzfinansējums 652,95 *euro* apmērā.

LHEI kā projekta partnera daļa projektā ir 4 406,00 *euro*, tajā skaitā Sākuma kapitāla instrumenta finansējums ir 3 745,10 *euro* apmērā un valsts budžeta līdzfinansējums 660,90 *euro*.

**5. Nepieciešamais finansējums**

Latvijas partneri ir uzsākuši ieviest 2014. gada 22.janvārī ar *Seed Money* komitejas lēmumu apstiprinātos un no Sākuma kapitāla instrumenta finansētos projektus. Latvijas partneru finansējuma kopsavilkums, *euro*, norādīts zemāk 1.tabulā.

1.tabula

|  | *Projekta nosaukums* | *Finansē-juma saņēmējs* | *Projekta kopējais finansējums1* | *ES finansējums 85%* | *Latvijas līdzfinansējums 15%* |
| --- | --- | --- | --- | --- | --- |
| 1. | Nr.51 „Zemu emisiju politikas veidošana un ieviešana” (*Low carbon policy designing and implementing (BALLOON (BalticLowCarbon)*) | VARAM | 14 500,00 | 12 325,00 | 2 175,00 |
| 2. | Nr.30 „Pārrobežu sadarbība nodokļu informācijas apmaiņā Baltijas jūras reģionā” *(Cross-border cooperation on the electronic exchange of tax information in the Baltic Sea Region (BSR Taxl))* | VARAM | 5 060,00 | 4 301,00 | 759,00 |
| VID | 5 632,00 | 4 787,20 | 844,80 |
| 3. | Nr.50 „Dzīves vide Baltijas pilsētās” *(Liveable Baltic Cities (LiveBaltic))* | RPR | 25 000,00 | 21 250,00 | 3 750,00 |
| 4. | Nr.23 „Dioksīnu piesārņojuma kontrole Baltijas jūras reģionā” *(Control of dioxin contamination in the Baltic Sea Region (CONDOR))* | LHEI | 5 520,00 | 4 692,00 | 828,00 |
| Baltijas Vides Forums2 | 5 520,00 | 4 692,00 | 828,00 |
| 5. | Nr.32 „Baltijas izaugsme – liela mēroga gliemeņu audzēšanas attīstība Baltijas jūrā” *(Baltic Blue Growth – Initiation of large-scale feed-mussel farming in the Baltic sea (Baltic Blue Growth (BBG)))* | LHEI | 4 406,00 | 3 745,10 | 660,90 |
| KPR | 4 353,00 | 3 700,05 | 652,95 |
|  | **Kopā budžeta iestādes** |  | **64 471,00** | **54 800,35** | **9 670,65** |
|  | **KOPĀ** |  | **69 991,00** | **59 492,35** | **10 498,65** |

*1 Tabulā norādīts katra projekta Latvijas partnera finansējums.*

*2 Projektu īsteno no pašu līdzekļiem (līdzfinansējums un priekšfinansējums).*

Atbilstoši noslēgtajam Granta līgumam par projektu ieviešanu:

1. projekta vadošais partneris var prasīt avansa maksājumu 50% apmērā no Granta līguma 2.sadaļas 1.punktā norādītā Sākuma kapitāla instrumenta finansējuma pēc tam, kad Granta līgumu ir parakstījuši vadošais partneris un Šlēsvigas-Holšteinas Investīciju banka. Avansa maksājums tiek veikts vadošajam partnerim saskaņā ar *Seed Money Facility* rokasgrāmatas nosacījumiem;
2. projekta vadošais partneris projekta partneriem veic avansa maksājumu 50% apmērā no piešķirtā finansējuma. 2014. gada trešajā ceturksnī projektu ietvaros tiks saņemts avanss, tajā skaitā projektu Latvijas partneriem 29 746,18 *euro* apmērā (VARAM, LHEI, RPR, KPR un VID – kopā 27 400,18 *euro* apmērā un Baltijas Vides Forumam – 2 346,00 *euro* apmērā);
3. projekta vadošais partneris ir tiesīgs pieprasīt galīgo maksājumu pēc projekta īstenošanas gala atskaites (dokumenti un atskaites, kas atbilst *Seed Money Facility* rokasgrāmatas nosacījumiem) iesniegšanas Šlēsvigas-Holšteinas Investīciju bankai. Gala atskaites vadošajam partnerim jāiesniedz mēneša laikā pēc projekta aktivitāšu īstenošanas beigām. Galīgais maksājums tiek veikts pēc gala atskaites apstiprināšanas.

Plānošanas reģioniem nav pašiem savu ieņēmumu, un tie nesniedz maksas pakalpojumus. Savukārt VID sniedz maksas pakalpojumus saskaņā ar Ministru kabineta 2013. gada 10. septembra noteikumiem Nr.778 „Valsts ieņēmumu dienesta maksas pakalpojumu cenrādis” un LHEI sniedz maksas pakalpojumus saskaņā ar LHEI apstiprināto maksas pakalpojumu cenrādi, kas nozīmē to, ka VID un LHEI ieņēmumi no maksas pakalpojumiem nav izmantojami citām vajadzībām, kā tikai ārējos un iekšējos tiesību aktos noteiktajām.

Līdz ar to plānošanas reģioniem, LHEI un VID projektu īstenošanai nepieciešams finansējums 37 070,82 *euro* apmērā, tajā skaitā priekšfinansējums 27 400,17 *euro* apmērā un valsts budžeta līdzfinansējums 9 670,65 *euro* apmērā (detalizēts nepieciešamā ES priekšfinansējuma un valsts budžeta līdzfinansējuma atšifrējums atbilstoši finansējuma saņēmējam norādīts 2.tabulā).

2.tabula

|  | *Projekta nosaukums* | *Finansē-juma saņēmējs* | *2014. gads, avanss no vadošā partnera* | *Līdzfinansējums* | *Priekšfinansējums* | *Projekta finansē-jums kopā3* |
| --- | --- | --- | --- | --- | --- | --- |
| *2014. gads* | *2015. gads* | *2014. gads* | *2015. gads* |
| 1. | Nr.51 „Zemu emisiju politikas veidošana un ieviešana” (*Low carbon policy designing and implementing (BALLOON (BalticLowCarbon)*) | VARAM | 6 162,50 | 1 450,00 | 725,00 | 4 712,50 | 1 450,00 | 14 500,00 |
| 2. | Nr.30 „Pārrobežu sadarbība nodokļu informācijas apmaiņā Baltijas jūras reģionā” *(Cross-border cooperation on the electronic exchange of tax information in the Baltic Sea Region (BSR Taxl))* | VARAM | 2 150,50 | 506,00 | 253,00 | 1 433,67 | 716,83 | 5 060,00 |
| VID | 2 393,60 | 563,23 | 281,57 | 1 595,81 | 797,79 | 5 632,00 |
| 3. | Nr.50 „Dzīves vide Baltijas pilsētās” *(Liveable Baltic Cities (LiveBaltic))* | RPR | 10 625,00 | 2 500,00 | 1 250,00 | 9 479,00 | 1 146,00 | 25 000,00 |
| 4. | Nr.23 „Dioksīnu piesārņojuma kontrole Baltijas jūras reģionā” *(Control of dioxin contamination in the Baltic Sea Region (CONDOR))* | LHEI | 2 346,00 | 828,00 | 0 | 2 346,00 | 0 | 5 520,00 |
| 5. | Nr.32 „Baltijas izaugsme – liela mēroga gliemeņu audzēšanas attīstība Baltijas jūrā” *(Baltic Blue Growth – Initiation of large-scale feed-mussel farming in the Baltic sea (Baltic Blue Growth (BBG)))* | LHEI | 1 872,55 | 440,60 | 220,30 | 1 248,85 | 623,70 | 4 406,00 |
| KPR | 1 850,03 | 435,30 | 217,65 | 1 464,70 | 385,32 | 4 353,00 |
|  | **Kopā** |  | **27 400,18** | **6 723,13** | **2 947,52** | **22 280,53** | **5 119,64** | **64 471,00** |

*3 Tabulā norādīts katra projekta Latvijas partneru finansējums, kuriem nepieciešams valsts budžeta līdzfinansējums un priekšfinansējums projekta īstenošanai.*

Atbilstoši projektu ieviešanas pabeigšanas termiņiem 2015. gada nogalē no projektu vadošajiem partneriem tiks ieskaitītas atmaksas par Sākuma kapitāla ietvaros apstiprināto un ieviesto projektu veiktajiem izdevumiem no piešķirtā priekšfinansējuma 25 006,57 *euro* apmērā.

**6. Turpmākā rīcība**

Ņemot vērā, ka ES Grantu shēmas „Sākuma kapitāla instruments” (Seed Money Facility) piesaistīšana projektu īstenošanai ir būtisks atbalsts ierobežota valsts budžeta finansējuma apstākļos, savukārt valsts budžeta līdzfinansējums ir nepieciešams ES līdzfinansējuma saņemšanas nodrošināšanai projektu ieviešanai, iepriekš minēto projektu īstenošanai nepieciešams:

1. atļaut VARAM un FM uzņemties papildu valsts budžeta saistības ES Grantu shēmas „Sākuma kapitāla instruments” (Seed Money Facility) ietvaros apstiprināto projektu ieviešanas finansēšanai 37 072,00 *euro* apmērā, tajā skaitā 27 401,00 *euro* ES priekšfinansējums un 9 671,00 *euro* valsts budžeta līdzfinansējums. Nepieciešamā finansējuma sadalījums pa gadiem ir šāds: 2014. gadam – 29 004,00 *euro* un 2015. gadam – 8 068,00 *euro*, tajā skaitā:
	1. VARAM 33 833,00 *euro* apmērā, tai skaitā 25 007,00 *euro* priekšfinansējumam, 8 826,00 *euro* līdzfinansējumam. Nepieciešamā finansējuma sadalījums pa gadiem ir šāds: 2014. gadam – 26 845,00 *euro* un 2015. gadam – 6 988,00 *euro*, tajā skaitā:
		1. VARAM – divu projektu īstenošanai 11 247,00 *euro*, tajā skaitā ES priekšfinansējums 8 313,00 *euro* apmērā un valsts budžeta līdzfinansējums 2 934,00 *euro* apmērā;
		2. LHEI – divu projektu īstenošanai 5 708,00 *euro*, tajā skaitā ES priekšfinansējums 4 219,00 *euro* un valsts budžeta līdzfinansējums 1 489,00 *euro* apmērā;
		3. RPR – viena projekta īstenošanai 14 375,00 *euro*, tajā skaitā ES priekšfinansējums 10 625,00 *euro* un valsts budžeta līdzfinansējums 3 750,00 *euro* apmērā;
		4. KPR – viena projekta īstenošanai 2 503,00 *euro*, tajā skaitā ES priekšfinansējums 1 850,00 *euro* un valsts budžeta līdzfinansējums 653,00 *euro* apmērā;
	2. FM 3 239,00 *euro* apmērā VID viena projekta īstenošanai, tajā skaitā 2 394,00 *euro* priekšfinansējumam un 845,00 *euro* līdzfinansējumam. Nepieciešamā finansējuma sadalījums pa gadiem ir šāds: 2014. gadam – 2 159,00 *euro* un 2015. gadam – 1 080,00 *euro*.

Informācija par projektiem nepieciešamo finansējumu atspoguļota, noapaļojot līdz pilnam euro.

1. uzdot VARAM un FM normatīvajos aktos noteiktajā kārtībā pieprasīt finansējumu no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, kā arī uzdot nodrošināt un 2015. gadā valsts pamatbudžetā ieskaitīt atmaksas par Eiropas Komisijas atbalstīto pasākumu ieviešanu.

VARAM nodrošinās atmaksas valsts pamatbudžetā par projektu, kurus ievieš VARAM, RPR, KPR un LHEI, ietvaros veiktajiem izdevumiem.

VID nodrošinās atmaksas pamatbudžetā par projekta ietvaros veiktajiem izdevumiem.

Papildu finansējums uzturēšanas un citiem ilgtspējas nodrošināšanas izdevumiem no valsts budžeta pamatfunkciju izdevumiem pēc projekta pabeigšanas nebūs nepieciešami.

Vides aizsardzības un reģionālās attīstības ministrs R. Naudiņš

Vīza: valsts sekretārs G. Puķītis

16.06.2014 17:00

4747

I. Freiberga

66016770, iveta.freiberga@varam.gov.lv